Eris
Eris er i græsk mytologi gudinde for ufred. Ved Peleus' bryllup kastede Eris et gyldent æble ind mellem de olympiske guder: "Til den smukkeste", stod der på æblet, og straks meldte Hera, Athena og Afrodite sig som rette modtager. Zeus satte den trojanske prins Paris til at dømme mellem gudinderne; Afrodite vandt, fordi hun lovede Paris, at han til gengæld skulle få verdens smukkeste kvinde, den skønne Helena. Stridens æble og Paris' dom blev optakten til Den Trojanske Krig.